Pripadnici hrvatske granične policije tijekom prvih osam mjeseci ove godine uhvatili su i procesuirali 11.813 osoba koje su ilegalno pokušale prijeći granicu i ući u Hrvatsku, što je za 3609 osoba više nego u cijeloj 2018. godini, a čak za 8019 više nego u istom razdoblju prošle godine.

Riječ je o službenim podacima Ministarstva unutarnjih poslova koje je dobio Jutarnji list. To znači da je policija prosječno dnevno zaustavila 49 migranata u pokušaju ilegalnog prelaska granice. No, ukupna brojka ilegalnih migranata koje je procesuirala hrvatska policija u prvih osam mjeseci daleko je veći. Naime, u tom razdoblju slovenska policija Hrvatskoj je vratila 6447 ilegalnih migranata. Riječ je o migrantima koji su uspjeli proći kroz Hrvatsku i ući u Sloveniju, a tamo ih je uhitila slovenska policija i potom u skladu s međunarodnim propisima vratila u Hrvatsku. Tako da se može reći da je u Hrvatsku od 1. siječnja do 31. kolovoza ove godine ušlo 18.260 ilegalnih migranata. Ako se priljev migranata nastavi ovim tempom, može se očekivati da bi hrvatska policija do kraja godine mogla uhititi više od 15 tisuća migranata koji ilegalno žele ući u Hrvatsku, što je daleko najviše od ožujka 2016. godine, kada je zaustavljen veliki migrantski val s Bliskog istoka, Azije i Afrike u Europu.

Da je stvar s ilegalnim migrantima sve teža i ozbiljnija, u utorak su na sjednici Koordinacije za sustav domovinske sigurnosti upozorili čelni ljudi policije i Uprave za granicu MUP-a. “Pritisak na državne granice bit će sve veći. Mnogo je izazova pred nama, potrebno je jačati kapacitete, interoperabilnost, kao i razmjenu informacija svih sastavnica domovinske sigurnosti”, poručio je na za javnost zatvorenom sastanku glavni ravnatelj policije Nikola Milina. Koliko je situacija ozbiljna, podacima je konkretizirao pomoćnik načelnika Uprave za granicu Gilio Toić Sintić: “Pokušaji nezakonitih prelazaka granica Republike Hrvatske u porastu su za 70% u odnosu na 2017. godinu, a u osam mjeseci ove godine čak ih je 211% više nego u istom razdoblju 2018. godine. Najveći pritisak je na područjima Policijske uprave karlovačke, potom sisačko-moslavačke i ličko-senjske.”

Push back

Sada se postavlja pitanje gdje je tih 18.260 osoba? Od MUP-a smo jučer zatražili podatke gdje su ti migranti smješteni i koliko ih je ove godine zatražilo međunarodnu pravnu pomoć odnosno azil, a koliko je njih to odbilo te je sukladno međunarodnim sporazumima vraćeno u zemlju odakle su ušli u Hrvatsku. U najvećem broju slučajeva u Bosnu i Hercegovinu. Također smo zatražili i broj maloljetnih osoba koje su procesuirane. No, pitanja na ove odgovore jučer nismo dobili. Tako da ostaje nepoznanica gdje su te osobe. Naime, hrvatski kapaciteti za smještaj ilegalnih migranata su izuzetno mali u odnosu na njihov sve veći priljev. U Centru u Ježevu ima mjesta za 96 osoba, u Centru u Trilju je 14 četverokrevetnih soba, u zagrebačkom hotelu Porin ima mjesta za 100 soba. Gradnja centra za migrante kod Petrinje, u kojem je trebalo biti mjesta za 200 osoba, zbog protivljenja lokalne zajednice nije ni počela.

Slična nepoznanica o sudbini nekoliko tisuća migranata koje je hrvatska policija zaustavila u ilegalnom pokušaju prelaska hrvatske granice dogodila se i prošle godine. Prema službenim podacima MUP-a, u 2018. godini granična policija je uhvatila 8207 ilegalnih migranata. Od njih je 1438 vraćeno u treće države, 1068 zatražilo je azil, a 536 osoba je zadržano. Dakle, riječ je o ukupno 3042 osobe. Stoga su nevladine organizacije koje u Hrvatskoj pomažu migrantima u ostvarivanju njihovih prava opravdano postavile pitanje gdje je preostalih 5165 osoba? Iako policija to konstantno demantira, realno je zaključiti da su oni u sklopu push backa vraćeni u Bosnu i Hercegovinu i Srbiju bez da im je ponuđena mogućnost međunarodne zaštite.

6600 policajaca

Da hrvatska policija to radi, nedavno je u razgovoru za švicarsku televiziju otkrila hrvatska predsjednica Kolinda Grabar-Kitarović. Upravo je ona prije nekoliko tjedana na konferenciji o sigurnosti zloslutno najavila da se moramo pripremiti za mogući novi migrantski val s područja Azije i Afrike, sličan onome iz 2015. i 2016. godine kada je kroz Hrvatsku prema zapadnoj Europi prošlo 658.068 migranata. Ministar unutarnjih poslova Davor Božinović tu njezinu najavu kratko je demantirao riječima: “To se neće dogoditi”.

Ministar Božinović na spomenutoj sjednici Koordinacije za domovinsku sigurnost napomenuo je “kako na granici ima izazova, ali hrvatska policija sa svim raspoloživim resursima granične policije i kriminalističke policije ima interdisciplinarni pristup te je granica sigurna”. Za potrebe čuvanja granice svakodnevno je angažirano oko 6600 pripadnika policije, a država je u nabavu razne vrste tehnike, zaštitne opreme, vozila, kamera i ostalog uložila više od milijardu kuna.

Ministar je nedavno najavio i dodatno tehničko opremanje granične policije i dronovima. Očito je da se policija, ali i ostale sigurnosne službe uvelike pripremaju za neki novi veliki migrantski val koji bi mogao uslijediti, a koji nagovještavaju i čelni ljudi Uprave za granicu. Naime, sve su češće informacije o ponovnom sve većem broju migranata koji iz Turske pristižu u Grčku, onda oni dalje kreću prema Sjevernoj Makedoniji, Srbiji, Bosni i Hercegovini i Hrvatskoj. U Turskoj je i dalje nekoliko milijuna izbjeglica čijim puštanjem prema Europi prijeti turski predsjednik. Uostalom, ovaj nagli povećani dolazak migranata u Grčku tumači se kao namjerno tursko propuštanje kako bi pokazali Europi što je čeka ako ne udovolji njihovim financijskim zahtjevima.